ผู้ว่าฯ กทม. ย้ำจุดยืน กทม.ไม่สนับสนุนความรุนแรงทุกรูปแบบ
นายชัชชาติ สิทธิพันธุ์ ผู้ว่าราชการกรุงเทพมหานคร เปิดเผยภายหลังการประชุมคณะผู้บริหารกรุงเทพมหานคร ครั้งที่ 8/2556 ว่า เรื่องของการชุมนุมที่เกิดขึ้น กทม. ให้การดูแลทุกคน แต่ไม่สนับสนุนความรุนแรง ที่ผ่านมา กทม. เตรียมพร้อมสำหรับเหตุการณ์ต่างๆ มองต้นเหตุของปัญหาที่ส่วนหนึ่งมาจากปัญหาเรื่องเศรษฐกิจของประชาชนในพื้นที่ดินแดง ซึ่งส่วนนี้สำนักพัฒนาสังคม กับสำนักงานเขต ต้องลงชุมชนไปช่วยแก้ไขความเดือดร้อนและดูว่าจะช่วยด้านใดได้บ้าง ไปดูที่ต้นเหตุ ดูแลกลุ่มเปราะบางส่วนการเตรียมพื้นที่ในการแสดงออกทางการเมือง ที่เคยเสนอนโยบายจัดพื้นที่ให้ประชาชนชุมนุมได้ตามมาตรา 9 เพื่อเป็นทางเลือก เพื่อให้ผู้ชุมนุมอยู่ในพื้นที่ที่มีสิ่งอำนวยความสะดวกและไม่ไปกีดขวางทางจราจร รวมถึงมีการรักษาความปลอดภัย ซึ่งทางรองผู้ว่าฯ กทม. นายจักรพันธุ์  ผิวงาม ได้เตรียมการหาพื้นที่ โดยเบื้องต้นคงเป็นพื้นที่ของ กทม.ผู้ว่าราชการกรุงเทพมหานคร ยังกล่าวถึงเรื่องของการจัดระเบียบหาบเร่แผงลอย ซึ่งได้มีการรายงานว่าปัจจุบันมีอยู่ 80 จุดที่อนุมัติ โดยจะนัดประชุมผู้ที่เกี่ยวข้องภายในสัปดาห์นี้ เบื้องต้นได้วางไว้ 2 แนวทางคือ การทำจุดค้าขายที่เป็นทางการเช่น บริเวณสวนลุมพินีและขอความร่วมมือกับเอกชนในการแบ่งพื้นที่บางส่วนให้หาบเร่แผงลอยเข้าไปใช้ ซึ่งการดูแลผู้ค้าหาบเร่เป็นเรื่องสำคัญที่เกี่ยวข้องกับปากท้องและเศรษฐกิจ แต่ต้องจัดระเบียบอย่างรัดกุม โดยจะนำร่องไปทีละเขต พร้อมย้ำว่าเรื่องทุจริตคอร์รัปชันต้องไม่มี ส่วนการแก้ปัญหาการเก็บค่าปรับได้มอบให้รองผู้ว่าฯ ที่รับผิดชอบไปดูแล